b'\n_START_ARTICLE_\nSynergismi\n_START_SECTION_\nHistoriallinen kehitys\n_START_PARAGRAPH_\nSynergismin esitti ensimm\xc3\xa4isen\xc3\xa4 kirkkois\xc3\xa4 Origenes, ja t\xc3\xa4ydellisimp\xc3\xa4n\xc3\xa4 sen esitti Pelagius 400-luvulla. H\xc3\xa4nen esitt\xc3\xa4m\xc3\xa4\xc3\xa4ns\xc3\xa4 mallia nimitet\xc3\xa4\xc3\xa4n pelagiolaisuudeksi. Synergismiss\xc3\xa4 Jumala ei pelasta ihmist\xc3\xa4 ilman t\xc3\xa4m\xc3\xa4n omaa panosta asiassa. T\xc3\xa4m\xc3\xa4 puolestaan vaatii taakseen vapaan tahdon k\xc3\xa4sitteen. Pelagiuksen mukaan vapaa tahto on ehdoton edellytys etiikalle: jos ihmisell\xc3\xa4 ei ole vapaata tahtoa, h\xc3\xa4nt\xc3\xa4 ei voida pit\xc3\xa4\xc3\xa4 syyntakeisena. Pelagiuksen kantaa vastusti Augustinus, jonka n\xc3\xa4kemykset hyv\xc3\xa4ksyttiin kirkossa laajemmin.\n_START_SECTION_\nRaamatullisia ja teologisia n\xc3\xa4k\xc3\xb6kulmia\n_START_PARAGRAPH_\nSynergismin raamatullinen pohja l\xc3\xb6ytyy Vanhan testamentin apokryfeist\xc3\xa4 ja Sirakin kirjasta. Ihmisen vastuun perusteena on Siirakin mukaan luominen vastuulliseksi yksil\xc3\xb6ksi t\xc3\xa4h\xc3\xa4n maailmaan. "H\xc3\xa4n teki alussa ihmisen ja j\xc3\xa4tti h\xc3\xa4net h\xc3\xa4nen vapaan tahtonsa valtaan. Jos tahdot, sin\xc3\xa4 pid\xc3\xa4t k\xc3\xa4skyt; sin\xc3\xa4 olet uskollinen, jos se sinulle kelpaa." (15:14-15). K\xc3\xa4skyjen pit\xc3\xa4minen on Siirakin lakiteologiassa Jumalan luomisj\xc3\xa4rjestyksen toteuttamista. Ihmisen odotetaan toteuttavan el\xc3\xa4m\xc3\xa4\xc3\xa4ns\xc3\xa4 vastuullisesti. Syntiinlankeemuksen ajatuksella ei ole kovinkaan keskeist\xc3\xa4 asemaa Siirakin teologiassa. "H\xc3\xa4n antoi heille vapaan tahdon ja kielen ja silm\xc3\xa4t, korvat ja syd\xc3\xa4men, mill\xc3\xa4 ajatella. H\xc3\xa4n t\xc3\xa4ytti heid\xc3\xa4t taidolla ja ymm\xc3\xa4rryksell\xc3\xa4 ja osoitti heille hyv\xc3\xa4n ja pahan." (Siir. 17:6-7). Jopa hyv\xc3\xa4n ja pahan tiet\xc3\xa4minen esitet\xc3\xa4\xc3\xa4n my\xc3\xb6nteisess\xc3\xa4 valossa. Se on edellytys kyvylle inhimillisiin moraaliarviointeihin. Synergismia pidet\xc3\xa4\xc3\xa4n usein lakiteologiana, ja sen l\xc3\xa4ht\xc3\xb6kohta on Tooran ja erityisesti Toisen Mooseksen kirjan opetuksessa. Siihen Siirak vetoaakin samassa yhteydess\xc3\xa4. "H\xc3\xa4n on asettanut eteesi tulen ja veden: kumpaan tahdot, sin\xc3\xa4 ojennat k\xc3\xa4tesi." Ihmisill\xc3\xa4 on edess\xc3\xa4ns\xc3\xa4 el\xc3\xa4m\xc3\xa4 ja kuolema, ja h\xc3\xa4nelle annetaan valinta (15:16-17). Siirak ratkaisee determinismin ongelman ajatuksellaan vapaasta tahdosta. Vaikka jumalattomille on asetettu rangaistus, on jokaisen langenneen toivona k\xc3\xa4\xc3\xa4ntyminen takaisin Jumalan luokse. "K\xc3\xa4\xc3\xa4nny Herran puoleen ja luovu synnist\xc3\xa4, rukoile h\xc3\xa4nen kasvojensa edess\xc3\xa4, \xc3\xa4l\xc3\xa4k\xc3\xa4 niin usein lankea." (17:25). "Poikani! Oletko tehnyt synti\xc3\xa4? \xc3\x84l\xc3\xa4 tee en\xc3\xa4\xc3\xa4, vaan rukoile entisi\xc3\xa4si anteeksi... Joka nuhdetta vihaa, se k\xc3\xa4y syntisen j\xc3\xa4lki\xc3\xa4; mutta joka Herraa pelk\xc3\xa4\xc3\xa4, se syd\xc3\xa4mest\xc3\xa4ns\xc3\xa4 k\xc3\xa4\xc3\xa4ntyy." (21:1, 6)._NEWLINE_Uudessa testamentissa Jeesuksen kehotukset parannukseen, synnitt\xc3\xb6m\xc3\xa4\xc3\xa4n el\xc3\xa4m\xc3\xa4\xc3\xa4n sek\xc3\xa4 rakkauden kaksoisk\xc3\xa4skyyn (Luuk 10:25-28) on n\xc3\xa4hty synergistisess\xc3\xa4 valossa. T\xc3\xa4m\xc3\xa4n tulkinnan tekeminen vaatii taustaoletusta siit\xc3\xa4, ett\xc3\xa4 vapaa tahto on v\xc3\xa4ltt\xc3\xa4m\xc3\xa4t\xc3\xb6n eettiseen toimintaan._NEWLINE_Teologiassa synergismin yksi ongelma on se, ett\xc3\xa4 se voi johtaa ristiriitaan suhteessa Jumalan kaikkivaltiuteen, mik\xc3\xa4li kaikkivaltiuden oletetaan olevan Jumalan ominaisuuksista perustavampi kuin oikeudenmukaisuus tai rakkaus. Synergismi on ristiriidassa luterilaisen perisyntiopin kanssa, jonka mukaan ihminen on alusta loppuun t\xc3\xa4ysin turmeltunut ja kykenem\xc3\xa4t\xc3\xb6n hyv\xc3\xa4\xc3\xa4n. Katoliseen perisyntioppiin ajatus synergismist\xc3\xa4 sopii paremmin. Katolisen perisyntiopin mukaan ihminen saa kasteessa perisynnin anteeksi, mutta ihmiseen j\xc3\xa4\xc3\xa4 taipumus syntiin, jota kutsutaan konkupiskenssiksi. Armon avulla ihmisen tulee taistella t\xc3\xa4t\xc3\xa4 taipumusta vastaan, ja siten pelastuksen prosessissa ilmenee tietty\xc3\xa4 synergismia._NEWLINE_Synergismi on usein protestanttisten kirkkojen esitt\xc3\xa4m\xc3\xa4 syyt\xc3\xb6s katolilaisuutta kohtaan.'